Ñan nne dukuâ Kaifás mân nej sij huê danj ni̱ ginikaj nej sij gaꞌanj nej sij Ma̱ꞌan Jesús,
ñan nne dukuâ si-su̱n Pilato.
Ni̱ neꞌ ni̱gaꞌan huin nga ginikaj nej sij gaꞌanj nej sij Ma̱ꞌan Jesús,
ni̱ nun ga̱tu̱ nej sij ruhuâ dukuâ sun dânj,
dadinꞌ naꞌhuej ruhuâ nej sij ga̱na̱huin nej sij sí gakï̱nꞌïn,
daꞌnga ni̱ gaꞌhue ga̱tu̱ nej sij ya̱ nej sij pascua.
Hiôꞌ ni̱ gahui Pilato ruhuâ dukuâ si-su̱n sôꞌ ni̱ gataj sôꞌ gu̱nïn nej sij:
—Ahuin ràyìꞌì garânj ruhuâ nej suj rayiꞌî sí nânj ràꞌaj.
Nanikàj nej sí dânj ni̱ gataj nej sôꞌ:
—Si sê sí aꞌnanꞌan huin sí nânj,
ni̱ nitaj si gi̱ꞌhiaj nej ñûnj gi̱nikaj nej ñûnj ga̱ꞌna̱ꞌ nej ñûnj riñanꞌ saj mánj.
Hiôꞌ ni̱ gataj Pilato:
—Gi̱daꞌa nej suj sí dânj,
ni̱ giꞌhiaj hia nej suj rayiꞌî sij dàj rûnꞌ giri daꞌngaj riñan si-ley nej suj.
Ni̱ gataj nej judío:
—Nitaj si aꞌnï̂nj si-ley nej ñûnj si da̱gahuiꞌ nej ñûnj gàꞌ si ꞌngo̱ guiì mánj;
Huê dànanj gahuin daꞌnga ni̱ gisîj nuguanꞌ gataj Ma̱ꞌan Jesús,
ni̱ rikij ga̱ra̱n daꞌngaꞌ ruhuôꞌ si ga̱huij riñan rugutsìi.
Hiôꞌ ni̱ gatûj ñûn Pilato ruhuâ dukuâ si-su̱n sôꞌ,
ni̱ gakḯn sôꞌ gaꞌnaꞌ Ma̱ꞌan Jesús ni̱ gataj sôꞌ gunïn:
—Huê rèꞌ huin Rey ni̱ka̱j su̱n riñan nej judío nîꞌ.
Nanikàj Ma̱ꞌan Jesús ni̱ gata:
—Raa̱ Ma̱ꞌânꞌ giriꞌ nej nuguanꞌ dânj nîꞌ,
si aꞌngô nej síi gataj nej nuguanꞌ dânj gu̱nïnꞌ sàꞌ.
Nanikàj Pilato ni̱ gataj sôꞌ:
—Sí judío huín nej nanj nîꞌ.
Ni̱ gaꞌnḯn riñan yumanꞌ yiñânꞌ na̱nj nîꞌ,
sê nej rej huin ña̱an,
narikî sòꞌ riñânj ràꞌ saj ûnꞌ.
Nùnj huin si gi̱ꞌhiaꞌ na̱nj ûnj.
Nanikàj Ma̱ꞌan Jesús ni̱ gata:
—Sê ruhuâ yumiguì nan huin ñan gi̱nikaj sùnj mánj;
ni̱ si ñan gi̱nikaj sùnj huin ruhuâ yumiguì nânj,
ni̱ hua̱ nej guiì gu̱na̱nj gi̱tsi riñânj ni̱ gùtàꞌ ninj ni̱ du̱naꞌhuej ninj rayiꞌí huê danj ni̱ si̱ gidaꞌa nej sí judío ñùnj sa mánj;
sani̱ sê hiuj nânj huin ñan gi̱nikaj sùnj mánj.
Hiôꞌ ni̱ gataj Pilato:
—Rey huînꞌ nîꞌ.
Nanikàj Ma̱ꞌan Jesús ni̱ gata:
—Sòꞌ taj si rey huín.
Ni̱ nga gaꞌngâj ruhuâ yumiguì nânj ni̱ hua̱ ni̱ña̱n si rey gahuín,
ni̱ huê rayiꞌî sun dânj gaꞌná ruhuâ yumiguì nânj,
guendâ gànàtàj rayiꞌî nuguanꞌ yàngàꞌa,
ni̱ daranꞌ nej sí huin daꞌní Ma̱ꞌan Ñaꞌanj yàngàꞌa,
ni̱ gunïn nej sôꞌ si-nùguànꞌànj.
Ni̱ gataj Pilato:
—Ahuin sa huin sa yàngàꞌa ràꞌaj.
Ni̱ nga gisîj gaꞌmin sôꞌ nuguanꞌ nânj,
ni̱ gahui sôꞌ ni̱ gaꞌanj ñûn sôꞌ ñan màn nej judío,
ni̱ gataj sôꞌ:
—Gàꞌ si ꞌngo̱ gakï̱nꞌïn nun gànàrìꞌìj giꞌhiaj sí nânj mánj.
Sani̱ ni̱ka̱j nej suj chrej yìñànj an,
ni̱ daꞌ guyumân giꞌñanj pascua,
ni̱ ganaꞌnḯn raꞌa nej suj ꞌngo̱ sí giꞌhiaj gakï̱nꞌïn.
Ni̱ ruhuâ nej suj,
si gànàꞌnï̀nj raꞌá ga̱ꞌa̱nj rey ni̱ka̱j su̱n riñan nej judío nîꞌ.
Hiôꞌ ni̱ gaꞌmin gu̱ña̱n nej sí dânj aꞌngô ñûn,
ni̱ gataj nej sôꞌ:
—Nun ga̱ra̱nꞌ ruhuâ nej ñûnj si gànàꞌnï̀nj raꞌâꞌ sí dan mánj,
ruhuâ nej ñûnj si gànàꞌnï̀nj raꞌâꞌ sí gùꞌnàj Barrabás.
Ni̱ Barrabás huin ꞌngo̱ sí tu̱u.